KIRJALLINEN KYSYMYS E-2787/98

esittäjä(t): Ernesto Caccavale (UPE) komissiolle

(17. syyskuuta 1998)

Aihe: Mahdolliset säännönvastaisuudet Banco di Napolin ja Banca Nazionale del Lavoron fuusiossa

Euroopan komissiolta kysyttiin äskettäin kantaa Banco di Napolin rakennemuutos- ja yksityistämishankkeesta. Komissio kuuluu hyväksyneen Italian hallituksen vahvistamat tuet sillä perusteella, että ne täyttävät ahdingossa olevien yritysten pelastamista ja rakennemuutoksen toteuttamista varten tarkoitetuille tuille määrätyt ehdot. Lehtitietojen mukaan kilpailuasioista vastaava komissaari Van Miert on tutkinut Banco di Napolin ja Banca Nazionale del Lavoron (BNL) fuusiohanketta ja antanut puoltavan lausunnon, vaikka hankkeen toteuttamisajankohdasta ja -tavoista ei ole mitään tietoa. Lehtitiedoista voidaan myös päätellä, että valtion omistamalla BNL:llä on vakavia talousvaikeuksia, se on menettänyt valtavasti budjettivaroja, toiminta on ollut tehotonta ja sen pääoman tuotto on yhden prosenttiyksikön alhaisempi kuin Banco di Napolin, jonka pääoman tuotto on 7,6 prosenttia. Lisäksi fuusiohankkeelle on asetettu lukuisia ehtoja. Näitä ovat Banco di Napolin 18:n Keski- ja Pohjois-Italiassa sijaitsevan konttorin sekä Madridin konttorin lakkauttaminen tai sulkeminen vuoden 1998 loppuun mennessä. Uhkaavat irtisanomiset ovat luonnollisesti huolestuttaneet pankin työntekijöitä erityisesti Etelä-Italiassa, jossa työttömyysongelma on suuri.

1. Voiko komissio tarkistaa, onko se, että Italian valtionvarainministeriö on päättänyt toteuttaa Banco di Napolin ja valtion omistuksessa olevan Banca Nazionale del Lavoron fuusion, ristiriidassa yhteisön kilpailulainsäädännön kanssa, sillä tarjouskilpailua ei ollut järjestetty ja yksityiset pankit, kuten Ambroveneto, olivat esittäneet parempia tarjouksia Banco di Napolin ostamiseksi?

2. Voiko komissio vahvistaa, että tässä fuusiossa ei tosiasiassa ole kyse BNL:lle myönnettävästä epäsuorasta tai peitellystä valtiontuesta niiden 2 217 miljardin lisäksi, jotka on virallisesti myönnetty Banco di Napolin tervehdyttämistä, rakennemuutosta ja yksityistämistä varten ja jotka aiheuttavat vakavia häiriöitä pankki- ja luottoalalla?

3. Eikö komissio katso, että molempien pankkien talousarviota koskevien tietojen olisi oltava selkeitä ja avoimia mahdollista fuusiota seuraavan talousarvion tarkistamiseksi, jotta turvataan molempien pankkien piensäästäjien ja Banco di Napolin pienosakkaiden oikeudet, niin että säästäjät ja osakkaat eivät joutuisi kärsimään tästä operaatiosta?

Komission jäsenen Karel Van Miertinkomission puolesta antama vastaus

(27. lokakuuta 1998)

Komissio hyväksyi 29. heinäkuuta 1998 Banco di Napolille osoitetun valtionavun, josta säädettiin 27. maaliskuuta 1996 annetussa säädöksessä N:o 163, joka muutettiin laiksi N:o 588 19. marraskuuta 1996. Tuki koostuu valtiovarainministeriön pääomatuesta, Gestione ai Attivitàn (SGA) tappioiden kattamisesta ja verohelpotuksista. Arvioitu valtionapu vaihtelee 2 217 miljardista 11 895 miljardiin Italian liiraan. Tuet hyväksyttiin sillä ehdolla, että Italia sallii Banco di Napolin myydä tai sulkea vuoden 1998 loppuun mennessä 18 Pohjois- ja Keski-Italiassa sijaitsevaa paikalliskonttoria sekä Madridin konttorin. Näitä ennen on jo suljettu 59 paikalliskonttoria ja seitsemän ulkomailla sijaitsevaa tytäryhtiötä ja edustuskonttoria. Tytäryhtiö Isveimerin selvitystilan aiheuttamiin kustannuksiin Banca d'Italian myöntämiä lainoja ei pidetty valtionapuna Banco di Napolille sillä ehdolla, että Banco di Napoli ei osta takaisin Isveimerin varoja, ellei niiden myyminen muille tai paremmilla ehdoilla osoittaudu mahdottomaksi selvitystilan yhteydessä. Italian viranomaisten on varmistettava, että kaikki komissiolle esitetyn rakenneuudistussuunnitelman toimenpiteet suoritetaan. Toimenpiteitä ei voi muuttaa ilman komission ennakkolupaa. Banco di Napoli ei voi käyttää hyväkseen mahdollisuutta saada verohelpotusta, joka vastaisi suuruudeltaan veromenetyksiin tarkoitettua valtiovarainministeriön pääoman korotusta.

Kolmansille osapuolille komissio ilmoitti päätöksestään samana päivänä julkistamallaan lehdistötiedotteella. Päätös julkaistaan myös Virallisessa lehdessä.

1. Komissio toteaa BNL:n yksityistämisen jälkeen toteutuvan Banco di Napolin ja BNL:n fuusion ongelmallisuudesta, että vaikka fuusiohankkeen toteuttamisajankohdasta ei olla vielä varmoja, tämä hanke ei vaaranna tulevan pankin eikä Banco di Napolin elinkelpoisuutta. Italian viranomaisten toimittamien BNL:n rakennemuutossuunnitelmaa koskevien tietojen perusteella komissio on arvioinut, että fuusiolla ei ole kielteisiä vaikutuksia näin muodostettavan pankin elinkelpoisuuteen - verrattuna Banco di Napolin odotettuihin tuloksiin - ja että pitkäaikaiset vaikutukset ovat myönteisiä. Edellä esitetyn perusteella oli mahdollista varmistua siitä, että fuusio luo merkittävää synergiaa henkilöstön, yleiskulujen ja muiden kuin taloudellisten voittojen tasolla, koska kyseiset kaksi pankkia ovat maantieteellisesti ja toiminnallisesti toisiaan täydentäviä.

Komissio toteaa, että Banco di Napolin myynti Istituto Nazionale Assicurazioni (INA)/BNL ryhmittymälle, jossa INA on pääasiallisin osakkeenomistaja, joka tapauksessa takaa Banco di Napolin pitkän tähtäimen elinkelpoisuuden, vaikka tavallinen fuusio Banco di Napolin ja BNL:n välillä jäisi toteutumatta. Näiden seikkojen perusteella komissio katsoo, että jos nämä kaksi pankkia fuusioituvat, uuden pankin elinkelpoisuus on taattu ja ylimääräisiä valtiontukia ei tarvita.

2. Komissio toteaa, että BNL:n yksityistämisjärjestely on jo aloitettu Italian viranomaisten sitoumuksen mukaisesti, joka on muotoiltu 28. tammikuuta 1998 annetussa pääministerin asetuksessa, jossa määrätään suunnatusta tarjouksesta vakaan osakkeenomistajaryhmän perustamiseksi ja julkisesta myyntitarjouksesta BNL:n myymiseksi. Valtiovarainministeriö on hyväksynyt Banco Bilbao Vizcayan tarjouksen ostaa 10 prosenttia osakkeista. Seuraavan vaiheen on määrä tapahtua syksyllä 1998 ja valtiovarainministeriö on jo nimittänyt henkilöt, jotka vastaavat julkisen myynnin kokonaisvaltaisesta koordinoinnista. Valtiovarainministeriö on ottanut huomioon tulevan vähintään 50 prosentin suuruisen omistusosuutensa myynnin, joka sillä on markkinoilla ja muuttanut BNL:n etuoikeutetut osakkeet tavallisiksi osakkeiksi, ja siten pienentänyt omistusosuutensa pankissa 85,5 prosentista 70 prosenttiin.

Komissio pitää hyvänä asiana, että BNL:n yksityistämisessä suljetaan pois vaara, että Banco di Napolin valvonta siirtyy yksityiseltä omistajalta (INA) julkiselle (BNL). Komissio toteaa myös tämän vähentävän julkisen rahoituksen tarvetta siinä tapauksessa, että rakenneuudistussuunnitelmassa epäonnistutaan. Komissio katsoo, että BNL:n yksityistäminen varmistaa Banco di Napolin valvonnan siirtymiseen yksityisiin käsiin.

3. Pyyntöön, että komissio tutkisi molempien pankkien talousarviota koskevat tiedot komissio vastaa, että tämä ei kuulu sen toimivaltaan. Tällaisten ongelmien ratkaisemiseksi, pienosakkaiden ja sijoittajien olisi käännyttävä kansallisen oikeuslaitoksen puoleen.